УКАЗАНИЯ

за подбор на лицата, които ще бъдат назначени за преброители и контрольори пo време на провеждане на Преброяване на населението и жилищния фонд в Република България през 2021 година

Функциите на преброителите и контрольорите са определени в раздел II на ЗПНЖФ2021(обн. ДВ, бр. 20 от 08.03.2019 г.).

Чл. 27. (1) **Контрольорът** ръководи, контролира и подпомага преброителите от своя район и отговаря за пълнотата на данните, вписани в преброителните карти.

(2) Контрольорът в своята дейност спазва Програмата на преброяването и инструкциите на председателя на НСИ, а при възникване на проблеми се обръща към общинската преброителна комисия.

(3) При приключването на преброяването контрольорът приема преброителните карти и документи от преброителите, съставя обобщена таблица с данни за контролния район и ги предава на общинската преброителна комисия.

Чл. 28. (1) **Преброителят** извършва непосредствената работа по събирането на данните и попълването на преброителните карти съгласно инструкциите на председателя на НСИ.

(2) Преброителят събира само информацията за единиците на наблюдение по този закон.

(3) Преброителят извършва само дейности, възложени му с договора.

**Националният статистически институт препоръчва при подбора на лица за преброители и контрольори да се имат предвид следните критерии:**

**Минимална възраст.** Кандидатите за преброители и контрольори трябва да са пълнолетни лица.

**Способност за възприемане и комуникация.** Попълването на преброителните карти е свързано с посещения в жилищата на лицата и директни контакти с преброяваните лица. Попълването на картите се извършва чрез прочитане на въпросите от преброителните карти и записване на точния отговор, който посочва преброяваното лице. Попълването на преброителни карти средно за 200 - 250 лица е необходимо да се извърши за сравнително кратък срок. Тези обстоятелства налагат при подбора да се има предвид физическото състояние на кандидатите от гледна точка на ограниченията, които биха могли да доведат до затруднения в работата на преброителя.

**Образование**. Минималната изисквана степен на завършено образование е средно образование. Завършилите висше образование и студентите във висшите учебни заведения, следва да бъдат с предимство при подбора на кандидати.

От кандидатите ще се изисква да усвоят за кратко време голям обем от информация по различните теми, включени в преброителната карта и инструкцията към нея.След като преминат обучение те трябва да познават в детайли преброителната карта и инструкцията за попълването ѝ, за да могат да отговарят на широк кръг от въпроси, задавани им от преброяваните лица.

**Професионален опит**. Препоръчително е кандидатите да имат опит в сферата на образованието (учители и възпитатели), администрацията (областни и общински служители или други държавни служители), финансите, счетоводството, социалното подпомагане, социалните дейности, здравеопазването и други.

Не е препоръчително за преброители и контрольори да се набират лица, работещи като данъчни служители, инспектори или полицаи.

Кандидатите, участвали в предходни преброявания следва да бъдат с предимство при подбора.

**Владеене на езици.** В определени населени места, в които има концентрация на население от турски, ромски или друг етнос, е желателно да бъдат подбрани за преброители и контрольори лица, които владеят/умеят да комуникират на съответните езици и познават обичаите на населението.

В големите населени места и в населени места с концентрация на туристически обекти, в които могат да бъдат намерени временно или постоянно пребиваващи граждани на други държави, владеенето на английски език следва да се счита за предимство при подбора на преброители и контрольори.

При кандидатстване Общинските преброителни комисии следва да информират преброителите и контрольорите, че от тях се очаква да извършат голяма по обем и отговорна работа в определения от Закона срок. Заплащането на техния труд ще бъде директно обвързано с качеството на попълнените от тях преброителни карти и броя на преброените обекти и лица в назначените им преброителни участъци. Преминаването през обучителен курс е задължително. С одобрените кандидати ще бъде сключен граждански договор.

При подбора на преброители и контрольори трябва да се вземе предвид фактът, че е необходимо да има резервен фонд от преброители и контрольори. Препоръчително е на всеки 10 преброители и контрольори да се предвижда по един резервен преброител/ контрольор.

Указанията са приети с Протокол №6 от заседание на Централната комисия по преброяването.